送狄朝議
作者：謝逸
朝代：宋

paragraphs: 狄公鶚立橫清秋，真氣端能回萬牛。
平生作郡有老手，退食燕寢清香浮。
鞭笞得名亦不惡，一官何足償百憂。
豈如清浄政不撓，男耕女桑民力優。
小人瑣瑣不足錄，惡詩蒙公三過讀。
自聞歸棹理江干，北望傷懷何刺促。
胡不强爲此邦留，懸知季月當泛菊。
願言他日持節來，一洗蒼生愁萬斛。